ভাষার মাসের অনুষ্ঠান উপলক্ষে কলেজের পক্ষ থেকে প্রকাশিত বুকলেটে স্থান পায় হুমায়ুন আজাদের ‘বাঙলা ভাষা : তোমার মুখের দিকে’ শিরোনামের কবিতা। ভাষার মাসে এমন একটি কবিতা স্থান দেওয়ায় অবশ্যই আয়োজকরা ধন্যবাদ পেতে পারেন। কিন্তু সেখানেও আঘাত এসেছে। ভাষা-সংক্রান্ত এই কবিতাটি মুদ্রিত হওয়ার পরও সেখানে স্টিকার লাগিয়ে দেওয়া হয়েছে; যাতে শিক্ষার্থীরা হুমায়ুন আজাদের সেই কবিতা পড়া থেকে বঞ্চিত হয়। এর পেছনে ছাত্রশিবিরের মদদ আছে বলে যে অভিযোগ উত্থাপিত হয়েছে, তা কি অমূলক? হুমায়ুন আজাদের কবিতায় এভাবে স্টিকার লাগানোর পেছনে যুক্তি হিসেবে যা উপস্থাপিত হয়েছে, তা-ও মেনে নেওয়া যায় না। কলেজের অধ্যক্ষ দেশের বড় বড় কবির কবিতা না ছাপিয়ে হুমায়ুন আজাদের কবিতা ছাপা হওয়া ঠিক হয়নি বলে যে উক্তি করেছেন, এটিও কবিকে হেয় করার শামিল এবং অধ্যক্ষের দায়িত্ব থেকে গা বাঁচিয়ে চলার উপায় বলে মনে করতে হবে। অধ্যক্ষ বড় আর ছোট কবি পরিমাপের কোন পদ্ধতি বিবেচনায় এনে এহেন মন্তব্য করেছেন, তা-ও প্রশ্নের মুখে।